На основу члана 6. став 1. и члана 24. Закона о јавном окупљању („Службени гласник РС“, број 6/16), члана 32.став 1. тачка 6. Закона о локалној самоуправи („Службени гласник РС“, број 129/07, 83/14-други закон, 101/16- други закон и 47/18) и члана 40. став1. тачка 7. Статута општине Инђија („Службени лист општине Инђија“, број 5/19),

Скупштина општине Инђија на седници одржаној дана 02.09.2020.године, донела је

**ОДЛУКУ**

**О ОДРЕЂИВАЊУ ПРОСТОРА НА ТЕРИТОРИЈИ ОПШТИНЕ ИНЂИЈА НА КОЈЕМ**

**НИЈЕ ДОЗВОЉЕНО ЈАВНО ОКУПЉАЊЕ**

**Члан 1.**

Овом Одлуком одређује се простор на територији општине Инђија на ком није дозвољено јавно окупљање, због карактеристика самог места или његове посебне намене, односно прети опасност од наступања угрожавања безбедности људи и имовине, јавног здравља, морала, права других или безбедности Републике Србије.

**Члан 2.**

Јавним окупљањем у смислу ове одлуке, сматра се окупљање више од 20 лица ради изражавања, остваривања и промовисања државних, политичких, социјалних и националних уверења и циљева, других слобода и права у демократском друштву, као и други облици окупљања којима је сврха остваривање, верских, културних, хуманитарних спортских, забавних и других интереса.

**Члан 3.**

Јавно окупљање на територији општине Инђија, није дозвољено на простору испред и око:

1.објеката здравствених установа,

2.објеката предшколских установа,

3.објеката основних и средњих школа,

4.објеката Министарства одбране и унутрашњих послова,

5.објеката водоснабдевања, као и у зони заштите изворишта водоснабдевања,

6. објеката од стратешког и посебног значаја за одбрану и безбедност општине Инђија и Републике Србије,

7. споменика културе, ако би то могло проузроковати уништење или оштећење заштићене вредности.

Јавно окупљање није дозвољено ни на местима на којима се таквим окупљањем крше људска и мањинска права и слободе других, угрожава морал као и на местима која су затворена за јавност.

**Члан 4.**

Ова одлука ступа на снагу осмог дана од дана објављивања у „Службеном листу општине Инђија“

**СКУПШТИНА ОПШТИНЕ ИНЂИЈА**

**Број: 214-140/2020-I**

**Дана: 02.09.2020. године Председник**

**Инђиja Ђорђе Димић**

ОБРАЗЛОЖЕЊЕ

Правни основ за доношење Одлуке о одређивању простора на територији општине Инђија на којем није дозвољено јавно окупљање, садржан је у члану 6. став 1. и члану 24. Закона о јавном окупљању („Службени гласник РС“, број 6/16), члану 32.став 1. тачка 6. Закона о локалној самоуправи („Службени гласник РС“, број 129/07, 83/14-други закон, 101/16- други закон и 47/18) и члану 40. став1. тачка 7. Статута општине Инђија („Службени лист општине Инђија“, број 5/19).

Чланом 32.став 1. тачка 6. Закона о локалној самоуправи, и чланом 40. став1. тачка 7. Статута општине Инђија, регулисано је да Скупштина општине доноси прописе и друге опште акте.

Чланом 6.став 1. Закона о јавном окупљању, регулисано је да окупљање није дозвољено на месту на на којем, због карактеристика самог места или његове посебне намене, прети опасност од наступања угрожавања безбедности људи и имовине, јавног здравља, морала, права других или безбедности Републике Србије. Надаље ставом 2. уређено је да се под местима на којима није дозвољено јавно окупљање, сматра простор испред здравствене установе, школе, предшколске установе као и простор испред објеката од стратешког и посебног значаја за одбрану и безбедност Републике Србије.

Чланом 24. уређено је да ће скупштине града односно општине својим актом одредити простор на којем није дозвољено окупљање из члана 6.став1.Закона о јавном окупљању.

С обзиром да је Законом о јавном окупљању у потпуности уређено јавно окупљање на територији Репулике Србије, у складу са овлашћењем из члана 24. предлаже се Скупштини општине Инђија, да Одлуку о одређивању простора на територији општине Инђија на којем није дозвољено јавно окупљање, усвоји у тексту како је дат у материјалу.

Одељење за правне и скупштинске послове